[Foto’s] Trane toe verlamde bruid na kansel stapJaquie maak gereed om na die kansel te stap (Foto: Halie & Alec Fotografie/Fox 59) Die 25-jarige Jaquie Goncher van Georgia in die VSA het vandeesweek gesorg dat gaste behoorlik na hul sneesdoekies moes gryp nadat die verlamde bruid uit haar rolstoel opgestaan en met die paadjie na die kansel geloop het. Goncher was 17 jaar oud toe sy haar nek in ŉ fratsongeluk in die gesin se swembad gebreek het. “Ek onthou hoe ek na die bodem begin sak het, en hoe my vriende gelag het omdat hulle gedink het ek maak ŉ grap. Ek onthou hoe ek gedink het ek gaan verdrink. Toe ek eindelik uit die water getrek is, het ek my bewussyn verloor,” het sy aan FOX 59 vertel. Dokters het gesê sy sou nooit weer loop nie. Dit is egter veral haar geloof wat haar deur die moeilike tyd gedra het. “Ek het na my ma gekyk en gevra: ‘Gaan ek dan vir ewig in ŉ rolstoel gekluister wees?’ Sy het gehuil, en vir my gesê as God wil hê ek moet loop, dan sal ek weer loop.” Jaquie maak gereed om na die kansel te stap (Foto: Halie & Alec Fotografie/Fox 59) Sy was vasbeslote om weer te loop. Sy kon eers net haar groottoon beweeg, maar kon ŉ jaar later al staan. “Ek het hondere ure fisioterapie ondergaan om weer te loop. Ek was vasbeslote dat dit my nie sal onderkry nie. En dit het nie,” het sy bygevoeg. Sy het haar man, Andy Goncher, in 2013 op ŉ afspraakwebwerf ontmoet, en ná hy in 2015 die jawoord gevra het, haarself beloof dat sy met die paadjie sal afstap na die kansel. Sy het ook genoeg kragte opgebou om saam met haar man te dans. “Ek huil nog elke keer as ek na die mense se reaksies kyk. Dit is so maklik om te vergeet watter wonderwerk dit is en watter moeilike agt jare agter die rug is.” Sy beoog nou om selfs nog meer fisieke krag op te bou om heeltemal sonder die rolstoel klaar te kom. “Ek weet hoe geseënd ek is, en my grootste hoop is dat ek dit nooit sal vergeet nie.” Die foto’s is deur Halie & Alec fotografie geneem. Bron: FOX 59